# **OZNAČEVANJE SOLI**

## Označevanje predpakirane soli

Pri označevanju soli je potrebno upoštevati vso relevantno živilsko zakonodajo, ki je zapisana v nadaljevanju.

Drugi odstavek člena 18 Uredbe (EU) št. 1169/2011 določa:

Sestavine se označijo z značilnim imenom, in sicer, kjer je primerno, v skladu s pravili iz člena 17.

Prva točka člena 17 določa:

Ime živila je njegovo predpisano prodajno ime. Če prodajno ime ni predpisano, je ime živila njegovo običajno ime, če pa običajnega imena ni ali se ne uporablja, se navede opisno ime živila.

Prodajno ime soli je predpisano v 8. členu **Pravilnika o kakovosti jedilne soli** (Uradni list RS, št. 46/18, 14/20 in 89/20).

Jedilna sol je lahko v prometu samo kot predpakirana sol ter mora biti označena kot »**jedilna sol**« ter:

1. glede na izvor z označbo »morska«, »evaporirana«, »kamena«, »solni cvet«, »nerafinirana morska« ali »iz naravne slanice«;
2. glede na velikost kristalov z označbo »fina« ali »groba«;
3. kot »jodirana«, če je bil soli dodan jod v skladu s predpisom, ki ureja jodiranje soli;
4. kot »nejodirana«, če soli ni bil dodan jod zaradi tehnoloških razlogov v skladu s predpisom, ki ureja jodiranje soli.

To v praksi pomeni, da je predpakirana sol v prometu obvezno označena kot »jedilna jodirana sol« ali kot »jedilna nejodirana sol«, čemur obvezno sledijo dodatne označitve, kot so:

* »morska« ali
* »evaporirana« ali
* »kamena« ali
* »solni cvet« ali
* »nerafinirana morska« ali
* »iz naravne slanice«.

Dodana mora biti obvezno še oznaka »fina« ali »groba«.

Vrstni red zaporedja posameznih podkategorij ni predpisan.

Poleg pravilnika o kakovosti jedilne soli je potrebno upoštevati tudi **Pravilnik o jodiranju jedilne soli** (Uradni list RS, 47/18).

4. člen tega pravilnika določa:

1. Jedilna sol se jodira s 25 mg kalijevega jodida na 1 kg soli, tako da v 1 kg soli ni manj kot 20 mg in ne več kot 30 mg kalijevega jodida, ali z 32 mg kalijevega jodata na 1 kg soli, tako da v 1 kg soli ni manj kot 26 mg in ne več kot 39 mg kalijevega jodata.
2. Obveznost jodiranja iz prejšnjega odstavka velja tudi za jedilno sol, ki se uporablja za proizvodnjo živil, razen v primerih, ko to iz tehnoloških razlogov ni dopustno oziroma smiselno.
3. Ne glede na prvi in drugi odstavek tega člena nerafinirane morske jedilne soli z zaščitenim geografskim poimenovanjem in solnega cveta ni treba jodirati.

Dodatne zahteve pri označevanju **jodirane soli** izhajajo iz 5. člena navedenega pravilnika, ki se nanašajo na pogoje shranjevanja. Predpisano je, da mora biti na embalaži jodirane jedilne soli naveden pogoj »**Hraniti v suhem in temnem prostoru. Po odprtju hraniti dobro zatesnjeno, zaščiteno pred neposredno svetlobo in vlago**«.

Dodatne zahteve pri označevanju **nejodirane soli** izhajajo iz 6. člena navedenega pravilnika. Embalaža nejodirane jedilne soli, razen nerafinirane morske jedilne soli z zaščitenim geografskim poimenovanjem in solnega cveta mora imeti v istem vidnem polju, kot je ime izdelka, poleg označbe iz predpisa, ki ureja kakovost jedilne soli, tudi navedbo »**Soli ni dodan jod, ki je nujno potreben za delovanje ščitnice**«.

Primeri poimenovanja izdelka:

1. jedilna sol, nerafinirana morska, groba, jodirana

**Hraniti v suhem in temnem prostoru. Po odprtju hraniti dobro zatesnjeno, zaščiteno pred neposredno svetlobo in vlago.**

1. nejodirana morska jedilna sol, groba

**Soli ni dodan jod, ki je nujno potreben za delovanje ščitnice.**

## Navajanje hranilne vrednosti na predpakirani soli

Skladno z tretjim odstavkom 8. člena Pravilnika o kakovosti jedilne soli navedba hranilne vrednosti na jodirani soli **ni obvezna**.

**Če na jodirani soli ni navedbe hranilne vrednosti, je obvezna navedba količine joda med sestavinami.**

**Kadar se količina joda navede med sestavinami, se ta lahko navede na sledeča načina, ki sta prikazan zgolj za ponazoritev:**

1. Sestavine: morska sol, kalijev jodid (*za jodiranje 20-30 mg/kg*), sredstvo proti sprijemanju: [ime aditiva] - *pri tem* ***označba******hranilne vrednosti ni obvezna****.*
2. Sestavine: morska sol, kalijev jodat (*za jodiranje 26-39 mg/kg*), sredstvo proti sprijemanju: [ime aditiva] - *pri tem* ***označba hranilne vrednosti ni obvezna.***

## Označevanje soli kot sestavine v predelanih izdelkih

Z upoštevanjem člena 2(2)(h) Uredbe (EU) št. 1169/2011 se jodirana sol, kadar se uporablja kot sestavina predelanih živil, kategorizira kot »sestavljena sestavina« - pomeni sestavino, ki je sama proizvod več kot ene sestavine.

V skladu s točko 1 dela E Priloge VII Uredbe (EU) št. 1169/2011 se sestavljena sestavina lahko vključi na seznam sestavin pod svojim lastnim imenom, če je to z zakonom določeno ali je običajno, in sicer glede na njeno skupno maso, in če takoj sledi seznam njenih sestavin.

Točka 2 dela E Priloge VII k Uredbi (EU) št. 1169/2011 dodatno določa, da kadar je sestava sestavljene sestavine opredeljena v veljavnih določbah Unije in če sestavljena sestavina predstavlja manj kot 2 % končnega proizvoda, seznam za sestavljene sestavine ni obvezen.

**Ker je sestava jodirane soli opredeljena v nacionalni zakonodaji, velja, da za predelane izdelke, ki vsebujejo manj kot 2 % soli, ni potrebno navajati sestavo jodirane soli.**

**Jodirana sol se kot sestavina v predpakiranih izdelkih navede kot »jodirana sol« ali »jod. sol« nakar sledi seznam njenih sestavin (npr.: sol, kalijev jodid). V izdelkih, ki vsebujejo manj kot 2 % jodirane soli, se lahko sestavo soli izpusti in se navede samo »jodirana sol« ali »jod. sol«. Nejodirana sol se označi kot »nejodirana sol« ali kot »sol«.**

## Pravilna navedba vsebnosti soli na seznamu sestavin predpakiranega živila, ki je bilo proizvedeno v RS ali drugi državi članici

Ker je Uredba (EU) št. 1169/2011 harmoniziran predpis na ravni EU, ki se neposredno uporablja v vseh državah članicah, se mora skladno z določbami 17. in 18. člena te uredbe označevati tudi sol, kadar je ta prisotna kot sestavina živila. Ker pa je jodiranje soli v Sloveniji predpisano zaradi varovanja javnega zdravja, se tudi za uvožena živila upoštevajo zahteve nacionalnih pravilnikov.

To v praksi pomeni, da mora nosilec živilske dejavnosti od dobavitelja pridobiti podatke o značilnostih soli ter jo označiti skladno s predpisanim poimenovanjem za sol, ki velja za Slovenijo.

**Zahtevane označbe, vezane na podatke glede soli, so za živila, dostopna na trgu v Republiki Sloveniji, enake za živila, ki so v Sloveniji proizvedena in za živila uvožena na slovenski trg.**

## Skrajni roki za uveljavitev pravilnikov

Zahteva **Pravilnika o kakovosti jedilne soli** in **Pravilnika o spremembah Pravilnika o kakovosti jedilne soli** (Uradni list RS, št. 89/20) je, da se morajo izdelki proizvajati in označevati v skladu s predpisanimi določbami najpozneje v štirih letih od uveljavitve tega pravilnika, to je do **21.7.2022.**

Izdelki, proizvedeni in označeni skladno s Pravilnikom o kakovosti soli (Uradni list RS, št. 70/03, 31/04 in 45/08 – ZKme-1 in 46/18) pa so lahko tudi po 21.7.2022 v prometu do porabe zalog.